खप्तड गोल्डकप पुस अन्तिममा
सर्वाधिक धनराशिको खप्तड गोल्डकप फुटबल प्रतियोगिताको तेस्रो संस्करण पुसको अन्तिम साता हुने भएको छ । सुदूरपश्चिम ११ स्पोर्ट्स क्लब धनगढीको आयोजनामा सञ्चालन हुने प्रतियोगिता पुस २४ बाट माघ ५ गतेसम्म चल्नेछ । 
धनगढी — सर्वाधिक धनराशिको खप्तड गोल्डकप फुटबल प्रतियोगिताको तेस्रो संस्करण पुसको अन्तिम साता हुने भएको छ । सुदूरपश्चिम ११ स्पोर्ट्स क्लब धनगढीको आयोजनामा सञ्चालन हुने प्रतियोगिता पुस २४ बाट माघ ५ गतेसम्म चल्नेछ । धनगढीमा बिहीबार पत्रकार सम्मेलन आयोजना गर्दै प्रतियोगितामा नेपालको ‘ए’ डिभिजन क्लब, विदेशी टिम तथा मोफसलका क्लबले सहभागिता जनाउने भएका हुन् । सबै खेल धनगढी रंगशालामा हुनेछन् ।एक विदेशीसहित १२ टिम सहभागी हुने प्रतियोगिताको विजेतालाई २१ लाख १ रुपैयाँ र उपविजेतालाई १० लाख १ रुपैयाँ, ट्रफी, मेडल तथा प्रमाणपत्र प्रदान गरिने आयोजक सुदूरपश्चिम ११ स्पोर्ट्स क्लबका महासचिव प्रकाश शाहीले जानकारी गराए । उत्कृष्ट खेलाडीलाई मोटरसाइकल तथा विभिन्न विधाका उत्कृष्ट खेलाडीलाई १५/ १५ हजार र प्रत्येक खेलको म्यान अफ द म्याचलाई १०/१० हजार रुपैयाँ प्रदान गरिनेछ । १ करोड ४० लाख खर्च लाग्ने अनुमान गरिएको प्रतियोगितालाई दैनिक ७ हजार दर्शकले प्रत्यक्ष हेर्ने आयोजकको दाबी छ । ‘सुदूरपश्चिम प्रदेशको पहिचान, फुटबल विकाशको अभियान’ भन्ने नारासहित सुदूरपश्चिम ११ स्पोर्ट्स क्लबले विगत तीन वर्षदेखि आयोजना गर्दै आएको क्लबका अध्यक्ष सुरेश हमालले बताए । एन्फाले मोफसलका गोल्डकपको वर्गीकरण गरेकामा यो गोल्डकप ‘क’ वर्गमा पर्न सफल भएको छ ।